এক ঢিলে দুই পাখি মারলেন প্রধানমন্ত্রী নরেন্দ্র মোদী! জাপানের সঙ্গে অসামরিক ক্ষেত্রে পরমাণু সহযোগিতার চুক্তি করে। এতে এশিয়ার অর্থনীতিতে বড় শক্তি জাপানের সঙ্গে সম্পর্কটাকে আরও জোরালো করে তুলতে পারল ভারত। আবার দক্ষিণ চিন সাগর ইস্যুতে চিনের ‘শত্রু’ জাপানের সঙ্গে অসামরিক ক্ষেত্রে পরমাণু সহযোগিতার চুক্তি করে চিনকেও ভারত কিছুটা সমঝে দিতে পারল। অসামরিক পরমাণু সহযোগিতার ক্ষেত্রে জাপানের মতো এশিয়ার একটি শক্তিশালী দেশের ভারতের দিকে হাত বাড়িয়ে দেওয়ার ঘটনাটি যথেষ্টই তাৎপর্যপূর্ণ। ইঙ্গিতবাহীও। দ্বিপাক্ষিক সম্পর্ককে আরও জোরদার করতে জাপানের সঙ্গে শুক্রবার আরও ৯টি চুক্তি করেছে ভারত। জাপানের প্রধানমন্ত্রী শিনজো অ্যাবের সঙ্গে শুক্রবার সবকর্টি চুক্তিতে সই করেছেন ভারতের প্রধানমন্ত্রী। পরমাণু শক্তির শান্তিপূর্ণ ব্যবহারের লক্ষ্যে ভারত ও জাপানের এই হাত মেলানোটা আক্ষরিক অর্থে, ঐতিহাসিকও বটে। এর আগে ভারতের সঙ্গে এই চুক্তি হয়েছে আমেরিকা, রাশিয়া, দক্ষিণ কোরিয়া, মঙ্গোলিয়া, ফ্রান্স, নামিবিয়া, আর্জেন্তিনা, কানাডা, কাজাখস্তান ও অস্ট্রেলিয়া সহ মোট দশটি দেশের। জাপ প্রধানমন্ত্রী শিনজো অ্যাবে পরে এক যৌথ সাংবাদিক সম্মেলনে বলেন, ‘‘পরমাণু শক্তিকে যুদ্ধ ছাড়াও কী ভাবে মানুষের কল্যাণে লাগানো যায়, তা গোটা বিশ্বকে খুব ভাল ভাবেই বুঝিয়ে দিতে পারবে এই চুক্তি।’’ আর প্রধানমন্ত্রী নরেন্দ্র মোদী বলেছেন, ‘‘জলবায়ু পরিবর্তনের সম্ভাব্য বিপদগুলির মোকাবিলার জন্যেও এই চুক্তির গুরুত্ব অপরিসীম।’’